**timp pentru contratimp**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ţi-ai aşezat umbra peste umbra mea

la fel de nesigur ca în prima zi a măsurării timpului

când priveam cu irişii înfloriţi de curiozitate

cum umbrele noastre fac dragoste

pe zăpada proaspăt căzută a tâmplei

habar n-am câţi ani ai

despre mine ştiu că am dublul clipelor

când singura mea companie

era bătaia înfundată a ceasului

sau a inimii

atingem vraja sferică a orei lipsiţi de prudenţa

de vreme ce niciunul din noi nu se grăbeşte să plece

ne ţinem de mâini atât de strâns încât

sângele tău îmi transfuzează visul

soarele rămâne într-un punct fix

de teamă că ar putea strica armonia

\*\*\*

mi-am acoperit somnul cu degetele răsfirate

să pot privi umbra lunii cum se strecoară pe sub umbra ta

lăsându-mi loc pentru o îmbrățișare

lungă cât visele în care îmi ascund fruntea

valurile de abanos ale părului tău

mereu parfumat de eternitatea clipelor în doi

pe tărâmuri de basm

timpul se măsoară cu intensitatea inimii

calcă uneori mai apăsat

alteori pe vârfuri

de teamă să nu strivească poezia

fiecărui suspin

auzi orologiul cum cântă

hai să-l strivim între noi

să-i construim cochilie

respirând prin aceeași fereastră

roua dimineților de cristal

nu va tulbura orice trecător

intimitatea simfoniei

liliana trif ioan grigoraș